b'\n_START_ARTICLE_\nGutenwerth\n_START_SECTION_\nZgodovina\n_START_PARAGRAPH_\nSrednjeve\xc5\xa1ki Gutenwerth je nastal na \xc5\xa1kofijski freisin\xc5\xa1ki posesti na srednjem od treh izrazitih okljukov na spodnji Krki, med Novim mestom in Kostanjevico na Krki. Njegov za\xc4\x8detek je nejasen, Bil je bil najstarej\xc5\xa1i trg v Slovenski marki in je leta 1074 je postal sredi\xc5\xa1\xc4\x8de freisin\xc5\xa1kih \xc5\xa1kofov za dolenjsko obmo\xc4\x8dje. V listinah se kot Forum Gutenwerde (se pravi kot trg) prvi\xc4\x8d omenja leta 1251. Leta 1254 dobi prvega doma\xc4\x8dega sodnika Gerharda. Poleg gradu, sede\xc5\xbea sodne oblasti (de\xc5\xbeelno sodi\xc5\xa1\xc4\x8de \xe2\x80\x93 judicium provinciale), kovnice denarja in mitnice, je bila tu tudi \xc5\xbeupnija s tremi oto\xc5\xa1kimi cerkvami: \xc5\xbeupnijsko cerkvijo sv. Katarine (podrta leta 1809), podru\xc5\xbeni\xc4\x8dna cerkev sv. Nikolaja ob re\xc4\x8dnem pristani\xc5\xa1\xc4\x8du na severni strani, ob ju\xc5\xbenem vhodu na trg pa je bila cerkev neznanega zavetnika \xe2\x80\x93 domnevno posve\xc4\x8dena sv. Mihaelu, ki je obstajala do konca 13. stoletja in so jo odkrila \xc5\xa1ele arheolo\xc5\xa1ka izkopavanja._NEWLINE_Vrhunec svojega razvoja je trg dosegel ob koncu 13. in v 14. stoletju, z ustanovitvijo habsbur\xc5\xa1kega Novega mesta (mestne pravice podeljene leta 1365) pa je za\xc4\x8del pomen trga upadati. Dokon\xc4\x8dni zaton tega freisin\xc5\xa1kega trga pomeni napad in opusto\xc5\xa1enje Obrov leta 1414, tur\xc5\xa1ko oplenjenje trga leta 1469 in odlo\xc4\x8dilni tur\xc5\xa1ki napad leta 1473, ob \xc4\x8demer se je vanj zateklo okoli\xc5\xa1ko prebivalstvo iz 52 vasi. Turki so kraj obkolili in ga v tretjem naskoku zavzeli, nato pa popolnoma po\xc5\xbegali, ljudi pa deloma pobili deloma odpeljali s seboj. Po tem obdobju trg ni bil ve\xc4\x8d obnovljen. Pe\xc5\xa1\xc4\x8dica pre\xc5\xbeivelih je prebegnila na sosednji grad, zgrajen v 13. stoletju, ki je stal v dana\xc5\xa1nji vasi Hrva\xc5\xa1ki brod in kasneje tukaj ustanovili nov istoimenski trg Gutenwerth._NEWLINE_Leta 1492 so Turki ponovno udarili in opusto\xc5\xa1ili trg ter poru\xc5\xa1ili grad, iz katerega so kasneje verjetno na istem mestu sezidali dvor Otok. Istega leta je sede\xc5\xbe \xc5\xbeupnije pre\xc5\xa1el v \xc5\xa0kocjan, kakor je \xc5\xa1e dandanes.\n_START_SECTION_\nArheolo\xc5\xa1ka izkopavanja\n_START_PARAGRAPH_\nArheolo\xc5\xa1ka izkopavanja so potekala med letoma 1969 in 1984 pod vodstvom Vinka \xc5\xa0ribarja.\n_START_SECTION_\nLjudsko izro\xc4\x8dilo\n_START_PARAGRAPH_\nV Drami je neko\xc4\x8d stal \xc5\xbeelezarski trg Otok, katerega naj bi ustanovili Rimljani leta 98. Samo ime verjetno izhaja iz latinske besede dromos, kar pomeni dostop. Leta 980 naj bi prvo redno vojsko iz Bizantinskega dvora pripeljala na utrdbo Otok Hema Koro\xc5\xa1ka. Leta 1139 je trg do\xc5\xbeivel konec zaradi hude poplave. Od in ob trgu je teklo kar \xc5\xa1est rimskih cest. Ena je tekla od Otoka do rimskega mesta Crucium \xe2\x80\x93 dana\xc5\xa1nje Groblje pri Prekopi. Trg Otok (Gotno brdo) naj bi bil po ustnem izro\xc4\x8dilu najstarej\xc5\xa1i trg na Kranjskem.'